khistorydata/jeongjo-sjw-relations huggingface dataset:
정조 11년
原春道儒生進士權漢玉幼學李衡臣遞士朴東龍幼學李鍾泰進士姜頤燮幼學李錫百進士黃基敬幼學權在善李章煒李宅心李衡集李馨淳進士鄭鎭暘幼學權漢舒沈熻辛百寧權啓說權櫶沈煿進士朴宗赫幼學辛錫魯曺允愼辛有寧李範埴權漢準權漢良進士崔九鉉幼學辛協寧李禹埴李恒埴盧顯慶盧邦協李敏埴金源孝進士閔百祚幼學權馝金聲鎰權弼敎崔時鎭沈普永崔朝鎭朴時赫進士崔昌迪幼學曺允相曺允榮崔受胤李潤億辛錫規徐有任沈魯永李性義進士金緯漢幼學金大鳴金遇鳴禹慶煥蔡載夏崔在田洪藥基韓泰會曺英振金銑金載軾金聲悅閔大顯金錡李禎彬朴敦養進士朴敦耆幼學丁景祖沈松老李永琦金尙烈李錫心洪世迪韓用桂金相穆金壽一權梓李海迪金相和生員李廷麟幼學沈敬希尹東憲南東迪進士李昌埴幼學金載命安秀準權啓熽權漢傑權漢器李文會進士李英埴幼學李瑞洪金相瑛申錫命李櫟生員權漢星幼學辛彦復鄭錫老生員李起文幼學鄭鎭星金胄溫崔命源李克淳李恒重趙命喆李華埴高應弼高應爀生員嚴浻中幼學高儼崔顯弼朴光漢朴天希高佾朴敦耉朴致達生員南宮縉幼學朴致黙鄭鎭華鄭鎭翼鄭重元聖夔元聖煥朴致謹進士李載源幼學崔斗翼崔斗箕金命亨金命達金濟海朴東麟洪樂憲崔海祐生員崔始鵬幼學洪天浩元璞元琦李柱箕李柱國朴載厚元顯麟朴昌祚生員崔壽亨幼學辛聖洙辛應龍朴聖源朴聖述朴聖中辛聖淵丁極愼丁來愼高聖佐生員申在和幼學高鵬佐高益明曺允敏高錫五嚴健中嚴恒中安曦趙海準進士洪大浩幼學吳命禧李百源李鍾善權以星元八鎭朴道默進士申晉元幼學李壽岳李壽星成沈成宇極進士黃仁爀幼學李明錫金相昊李興濂柳寅燮進士柳珪幼學魚錫隣魚錫寬李寅衡進士朴宗洪幼學李震復羅天祐全始大全一大崔命海生員朴贄幼學崔南海朴光淳孫吉昌李長運李長燮進士黃德正幼學李大鏞李在鏞李齊棟鄭鎭恒宋楹李顯祿進士申光漢幼學崔震亨崔致星李仁宅黃夏彦進士韓世伯幼學李泰益李時若辛恪寧鄭顯燮進士蔡顯重幼學金義鉉等疏曰伏以春秋之法亂臣賊子人得以誅之則凡在含生之類均得秉彝之天者孰不欲食其肉而寢其皮乎臣等雖是螻蟻之微韋布之賤亦陶甄中一物沐浴之義有受於古聖沫飮之誠不後於他人而況今窮凶至慝當誅而不誅陰圖逆節可覈而不覈忍見時月之將回朞而不思討復之得有日乎玆敢瀝血齊籲於經纊之下伏願亟降兪音以洩神人之憤焉噫嘻我聖上臨御以來春秋鼎盛螽斯慶稽國勢有綴旒之憂人心切延頸之望何幸壬寅皇天篤佑陟降陰騭惟我文孝世子誕膺流虹之祥丕升前星之位雖深山窮谷喑聾跛躄者莫不蹈舞相慶曰旣有此篤生聖嗣竊以大德必得之理永期宗祊無疆之休矣夫何前年五月之變遽出於翼瘳之辰驚痛之極繼之以訝惑而猶有所期望有彌月之慶逐日以待又何九月之喪繼出於未娩之前八域生靈擧皆謂我聖上至仁之報胡有是也諸醫家屢試之方何蔑效也宮闈事祕而莫能詳中外懷疑而不敢言果然慈殿之諺敎誕宣矣一札十行之中片言隻字之旨何莫非扶聖躬討亂賊之苦心而亶出於燭凶圖詔臣隣之至意則始知有怪底之症而益不勝哀怨之忱嗚呼痛矣自初怪底則前後症情之如一者匪天也卽人也乳道之早絶熱劑之妄投豈眞不審而然乎此必有所以然矣暗地醞釀知有指使凶計排布自有脈絡不止爲一乳媼一逆楫而已則旣露之端緖終不可掩覆也至易之究覈亦不容少緩也而殿下每以疑無指的究覈無階爲敎牢拒一國共公之請尙寬三尺罔赦之典夫停乳熱劑可認謀凶之無疑而乳媼逆醫豈非按覈之當階乎情節如是狠藉而不一究問國人皆曰可殺而尙此宥假以殿下之明聖有何顧惜於此輩而反忽修擧於常刑耶臣等竊不勝慨然也噫逆臣賊徒自成窩窟復明叔姪握兵威而締結喆宇父子把相權而盤據謀危宗國禍迫朝夕幸我慈聖炳幾凶圖破綻天討克行危機稍緩然禍本尙在輿憤益深至若時偉則本以梟性敢懷他腸八域同慶而渠獨不慶萬姓咸悲而渠獨不悲此亦千古所無之凶逆不可一刻暫容於覆載之間而竄止海島失之太寬臣等竊恐亂賊無所懲畏義理漸至晦塞將至於國不國而人不人矣此豈細故也哉臣等竊以爲太子一死之願國讎未復之前不可共戴一天故憂深㓒室齊籲天閽伏乞聖明廓揮乾斷快賜允兪逆醫乳媼設鞫嚴覈凶宇妖偉倂施當律仰體慈殿丁寧之敎俯洩臣民悲憤之忱千萬幸甚臣等無任泣血祈懇之至省疏具悉勿煩退修學業
정조 11년
京畿儒坐兪鉉復上疏未下
정조 11년
丁未二月二十七日卯時上御誠正閣左承旨入侍時行左承旨金魯淳假注書趙台榮記事官李相璜金祖淳以次進伏訖上曰兵判入侍賤臣承命出與兵曹判書金履素偕入進伏上曰貢市人債弊更爲詳問耶履素曰臣更問其未捧之數則濟用監貢人有三百兩廣興倉貢人有三百兩其外無他外上云云故招致徐哥詳問其所從來則以爲居在水原爲見慶科來接於儀賓家云矣上曰徐哥曾以術業稱名者耶履素曰然矣上曰雜術旣有朝家禁令渠已犯科之後當有其罪之意責飭可也履素曰徐哥旣稱兩班則自臣曹有難勘處移送秋曹各別懲治好矣上曰卽送秋曹可也上曰副尉家廳直爲名人誰也履素曰聞是姜得永爲名漢毋論事之大小輒皆紹介以助其惡云故臣果捉來重棍矣上曰儀賓家事誠非細慮矣此等奸細之徒慫慂行惡則恐或誤罹禍故難保其身家矣履素曰聖敎誠然矣渠若有一分人心想必感泣矣上曰同副承旨入侍出榻敎賤臣承命出與同副承旨李勉兢偕入進伏上曰承旨見皇帝顔面乎勉兢曰臣果見之而別無衰老之色矣上曰玉帶願賣人果何狀人耶勉兢曰未見其人矣上曰今行貿得幾秩冊耶勉兢曰只五經西廂記矣命退諸臣以次退出
정조 11년
丁未二月二十七日巳時上御重熙堂工房承旨與惠堂同爲入侍時左副承旨趙衍德假注書趙台榮記事官李相璜金祖淳惠廳堂上徐有隣以次進伏訖上曰平安監司使之當日謝恩出榻敎賤臣承命出傳命書傳敎曰近以湖南民事耿耿在中詢問有司就議大臣而僉意皆有所見不得已以便宜二字微示予意但惟正之供所係至重而使道伯便宜果不關於國體乎古之人以執留兩稅請補賙賑爲說者亦有之然則雖令便宜停退不至爲後弊乎未知廟堂行會之如何指辭而事面終涉苟艱年前畿湖後時之嘆責在道伯今若詳察精覈只就未捧之處難辦之民分數寬限姑停催督則亦不可謂之太後時自此予亦少弛宵旰之憂蘆嶺以南左右沿中最切急處大同米限三分一停退與昨下傳敎一體三懸鈴馳驛分付仍命退諸臣以次退出
정조 11년
丁未二月二十七日未時上御誠正閣提調持湯劑入侍時藥房提調李在簡同副承旨李勉兢記事官金孝建李相璜金祖淳尹行任以次進伏訖在簡奉進湯劑上進御在簡曰慶壽宮春秋等衣纏旣有啓下別單而庚子春等進排後自秋等至于今不爲擧行事極駭然其時該監郞廳拿問處之庚子秋等以後衣纏卽爲依別單進排之意分付該監何如上曰依爲之自今春等進排郞廳推考可也命書榻敎曰交感蔘橘茶前方中減人蔘二分自明日一貼式煎入又命書傳敎曰昨於史官之回聞欲上章辭職方此待之經宵無消息懸念之餘豈勝紆菀雖於初疏後出膺自多窘速處大官去就異於庶僚豈拘例讓之俗規卿須深諒事會之不得不然從近出仕事遣史官傳諭于左議政又命書傳敎曰箕伯今旣承批交龜不容暫緩使之今日肅命仍令不多日內辭朝又命書傳敎曰此時守令不可一刻曠官新昌縣監尙未署經云違牌及未終制在外臺諫許遞前望單子入之待下批牌招察任又命書傳敎曰諫長批下一體牌招署經又命書傳敎曰廷議士論本不相關觀於近日貌樣儒生行廊廟臺閣之事自此大臣臺臣將袖手無所猷爲豈但曰越爼而已爻象漸覺不佳予雖否德在君師之位決不宜任渠徑情況於月前因兩道疏擧提飭不啻丁寧而今日見畿儒疏本此是再擧尤係不當不可以遣辭拶逼之異於兩道儒生而一味寬恕此等處必須明賜處分可以正士趨尊朝廷不惟是也畿儒今又再擧外此七道安知無效尤如是則民邑又受困寧有如許事理由前由後此疏不可例批京畿再疏儒生疏頭爲先停擧且以儒疏事例言之道道邑邑迭相來呈前所未有之事大抵致此紛紜專由太學之不能糾正太學齋任令伴長施以儒罰此後更以各道各邑分迭呈疏者太學無得許決於通文事一體申飭命退諸臣以次出
정조 11년
丁未二月二十七日申時上御重熙堂左副承旨入侍時左副承旨趙衍德假注書趙台榮記事官李相璜金祖淳檢校待敎李崑秀以次進伏訖上曰新除授臺諫中罷散人敍用事分付賤臣承命出傳命書左相疏批訖上曰卽爲傳諭以來事分付賤臣承命出傳上曰俄者下敎卽爲諸生之地而今此院啓之費辭營救誠甚駭然似此士習不可滋長更勿如是之意嚴飭可也仍命書傳敎曰政院事萬萬駭然此非如此之事當該諸承旨一竝罷職前望單子入之待下批牌招察任命退諸臣以次退出
정조 11년
行都承旨李致中坐行左承旨李在學坐右承旨徐鼎修坐左副承旨李祖承坐直右副承旨洪檍坐同副承旨李鼎運坐直注書金孝建病一員未差假注書趙台榮仕李德鉉仕直事變假注書尹光顔仕
정조 11년
李祖承啓曰禁衛營長官來言今日本營軍兵日次私習云矣敢啓傳曰知道
정조 11년
李祖承啓曰御營廳將官來言今日本廳軍兵日次私習云矣敢啓傳曰知道
정조 11년
傳于李祖承曰左承旨入侍
정조 11년
傳于李祖承曰提調持湯劑入侍
정조 11년
傳于李致中曰禮房承旨入侍
정조 11년
傳于李致中曰右副承旨入侍
정조 11년
以同副承旨李鼎運牌不進罷職傳旨傳于徐鼎修曰只推更爲牌招
정조 11년
李致中啓曰新除授右議政兪彦鎬時在平安監營任所上來事依例遣史官傳諭何如傳曰允今下別諭一體齎傳可也
정조 11년
假注書李鼎秉在外代李德鉉爲假注書
정조 11년
事變假注書尹光顔書啓臣敬奉聖諭馳往傳諭于南部薰陶坊鑄字洞契議政府左議政李在協所住處則以爲臣昨陳一疏略暴衷懇庶幾聖慈之垂憐微諒之獲遂及奉恩批十行辭敎轉益鄭重有非無伏賤臣所敢承當者非不欲竭蹶趨膺仰承德意而重任終不可冒叨廉維終不可放倒惶懍縮伏惟鉄鉞是俟不意史官又復臨宣聖諭諭之以延佇申之以卽出震剝憫隘益無所措三日之內四辱王人隆眷厚渥愈往愈摯而頑如本石迷不知變臣罪至此尤無所逃謹當更入文字申控血懇仰冀終始生成之澤云矣臣旣承偕入之命始爲仍留之意敢啓傳曰知道欲見卿方此臨軒待之又以更入文字爲言虛佇之餘殊用悵然來疏今方推入卽當宣批待朝造朝仍行賓對事卽爲傳諭原疏爾其持來再明日次對進定於明日自政院招致備郞言送
정조 11년
傳于李致中曰政官牌招開政
정조 11년
傳于李致中曰大司成今日政以無故人差出
정조 11년
有政吏批判書尹蓍東進參判李秉模進參議未差承旨李致中進以林蓍喆爲大司諫以李思祚爲司諫以李周顯宋煥德爲持平以徐晦修爲禮曹參判以金憙爲大司成以李集斗爲吏曹參議以金用謙爲活人提調以李煥爲熙川郡守學錄單黃乃正學諭單李德淵
정조 11년
有政兵批判書金履素慕華館戎器點考進參判尹尙東入直進參議朴天衡病參知柳誼病承旨洪檍進以趙錫穆李趾永李身晦爲副護軍以曺允大沈銖鄭來百爲副司直以李洪載曰爲副司果廣州中軍單李宅永
정조 11년
大司成前望單子入之黃昇源落點
정조 11년
李致中啓曰新除授大司成黃昇源方在罷散中何以爲之敢稟傳曰敍用
정조 11년
洪檍以宗簿寺言啓曰國朝御牒璿源譜略王妃世譜改張印本明日進呈事命下矣進上日時令日官推擇則明日未時爲吉云以此日時本寺堂上郞廳校正官具儀仗陪進仁政殿與承旨請承傳色請出改張以入而奉謨堂奉安國朝御牒王妃世譜改張書本及奎章閣奉安璿源譜略改張印本一體同爲陪進自內閣稟旨改粧五處璿閣奉安件改張印本自本寺次第擧行之意敢啓傳曰知道奉謨堂奉安件權安內閣待孟朔奉審日修整可也
정조 11년
洪檍啓曰宗簿提調金鍾正有稟達事來詣請對矣傳曰所懷書入
정조 11년
洪檍以宗簿提調金鍾正言啓曰璿源譜略修正之役今幾垂畢而第八卷目錄第四板及卷之二十第二板有不可不照例釐改處前提調李在簡已爲稟達而尙未承指一下敎故不得擧行莫重譜牒進御因此遲滯事甚惶悚敢此求對矣傳曰更思二十卷不必新印懸註處卽爲洗補明日進呈可也
정조 11년
洪檍以宗簿寺言啓曰所懷書入批旨內更思二十卷不必新印懸註處卽爲洗補明日進呈事命下矣卽當依此擧行而目錄第四板第二行亦爲一體洗補旣有明日進呈之命中草進呈何以爲之乎敢稟傳曰中草置之
정조 11년
傳于李祖承曰坐直入侍
정조 11년
洪檍啓曰臣敬奉聖批馳往傳諭于南部薰陶坊鑄字洞契議政府左議政李在協所住處則以爲臣再上辭本恭俟處分承宣之臣深夜儼臨渙宣批旨辭敎鄭重賓對進定之命旣開進身之路待朝造朝之諭又示曲諒之意到此地頭一倍惶愪不敢復事辭巽謹當趁曉趨承云矣臣旣承偕入之命姑爲仍留之意敢啓傳曰知道
정조 11년
洪檍以備邊司言啓曰禮曹判書鄭昌聖行副司直洪秀輔沈豐之備局堂上還差有司堂上有闕代戶曹判書李在簡差下使之察任何如傳曰允
정조 11년
洪檍以成均館言啓曰今日朝食堂居齋儒生等有捲堂之擧而行大司成臣黃昇源未肅拜知館事臣金鍾秀受由在外故臣馳詣泮宮招致諸生問其捲堂之由則諸生等書進所懷以爲臣等伏見昨日傳敎下者以畿儒之再疏至有疏頭停擧之罰又以太學之不能糾正有泮齋任施罰之敎臣等惶隕之餘相顧愕眙罔知攸措而第伏念臣等亦有所受敎矣恭惟我王大妃殿所下諺敎中以勿論誰某討君讎國賊爲敎辭旨惻怛義理森嚴有足以質神明而感豚魚則爲今日臣民者孰不沬血飮泣積誠聲討而旣有君讎國賊則誓不共戴自是臣分之當然旣曰勿論誰某則人得以誅初無中外之異同臣等亦與齋任方治疏事期日叫閽必討乃已之際承此嚴敎畿儒泮儒同一義理同一儒生則畿儒之被罰亦臣等之被罰泮任之被罰卽臣等之被罰臣以此情地何敢晏然入堂乎云臣以聖廟捲堂事體至重卽爲還入之由縷縷開諭而諸生等終不回聽何以爲之敢啓傳曰飭諭意在敎導儒罰亦寓禮士張皇煩浼有此捲堂事理不當若是館堂之徑先草記亦極未安從重推考他儒生卽爲勸入仍設食堂後草記可也
정조 11년
洪檍以成均館言啓曰本館捲堂草記批旨內飭意意在敎導儒罰亦寓禮土張皇煩浼有此捲堂事理不當若是館堂之徑先草記亦極未安從重推考他儒生卽爲勸入仍設食堂後草記可也事命下矣依下敎他儒生卽爲勸入而儒生無一人入來者莫非臣等不能董飭之致誠不勝惶恐而莫重聖廟初旣有捲堂之擧又將致空齋之境事體所在誠甚憫迫何以爲之敢啓傳曰知道此非如是之事則深夜屢瀆極爲未安昨日傳敎旣提君師二字且其敷說無非敎誨則在諸生道理雖非當着自己之事固當感戢之不暇齋任處分亦出於不能董率鄕儒之致則居齋儒生寧有替引之端乎近來諸生拘於科臼文字太不曉義理分數擧措之如是乖宜實爲賢關之羞恥卿等忝居泮堂不能宣布朝家本意乃於夜漏將撤之時復有何以爲之草記卿等事尤萬萬駭然卿等爲先遞差同成均前望單子入之待下批牌招先進去後謝恩仍令今日內以他儒生勸入後草記
정조 11년
同成均前望單子入之吳載純鄭昌順落點
정조 11년
李在學以訓鍊都監言啓曰本局待年軍金致文外南山立巖近處中豹皮一頭捉得來納依例封進而城外十里內以單身捉納極爲嘉尙卽陞元軍賞格三升一疋木綿二疋布子一疋依定式施賞之意敢啓傳曰知道
정조 11년
刑曹啓目粘熙川郡守吳應常係是朝官移義禁府處之何如判付啓保授人名字之換誤不是異事年少武弁疎漏如此罷黜爲良如敎
정조 11년
仁陵君李在協疏曰伏以臣自承新命憂惶驚惑寢夢猶噩食息靡寧而尙庶幾積誠哀籲感回天聽齋沐封章顒俟兪音及夫批旨之下不惟不準所辭旣褒寵之又勸勉之眷顧優渥有加於前史官絡續恩諭頻繁惶愧錯愕直欲鑽地而不可得也推此以往每有一番祈免必致一番恩數豈忍復以不肖之去就莫體聖念之開示故飾例讓之辭坐徼非常之寵哉雖然匪分之銜承膺無路具瞻之地擧措當愼決不宜徒懷嚴畏終遂囁嚅而止也臣請畢暴衷懇更干宸嚴惟聖明之垂憐焉論道調元之任固非人人所可擬議而試以挽近所覩記言之亦須才德俱優望實兼備始可取孚於上下有補於贊襄而若臣者登朝今已三十有一年矣本末長短淵鑑之所悉燭儱伺迃疎國人之所共聞假使臣不揆愚妄輕於進取以資歷則素淺也以人望則至輕也慈覆之天仁庇之澤尙可以憑恃無恐策勵自效其如民之不與人之不信何哉況世道日漓人心難平一有猷爲醜拙益著則譏罵謗讟適足自傷其身而後已當此之時殿下縱欲赦臣之罪全臣之軀亦有不可得者臣之眇末一身雖使肝腦塗地實無所恨竊恐有傷於則哲之明爲累於曲保之德此臣所以驚徨踧踖終不敢爲冒進之計者也噫殿下以今日之國勢朝象爲何等時而乃使庸陋賤品廁跡於不敢當之地着手於至難處之會輒欲望效於彌綸而調柔之者此不幾於責聾瞽視聽乎凡此事理不待臣言之畢而聖衷亦必有默諒矣玆敢不避煩瀆之誅申控窮蹙之情伏乞聖慈天地父母深軫今日艱危之勢俯察臣震剝之私亟收成命以安賤分改卜賢德以濟國事不勝大願臣無任戰灼悸恐瞻望祈懇之至答曰省疏具悉卿懇昨批今諭罄予至意況賓對進定明日專爲卿進身此時此任豈或例讓見方夜漏向闌急於招延未遑多語卿須安心勿辭待朝筵朝以副予慇懃之思仍傳曰此批答俄者入侍承旨往宣與之偕入
정조 11년
同副承旨李鼎運疏曰伏以祗謁園陵聖孝克伸日吉辰良嘉禮順成臣民欣慶大小惟均仍伏念臣信心冥行積忤當世橫遭煩言自蹈坑坎刀俎魚肉何所不至而全保賤軀得至今日莫非我殿下生死肉骨之恩也跡起草萊而惟殿下拂拭之身罹鋒鏑而唯殿下袵席之察臣之蔑裂無學則庇覆之閔臣之孤孑靡依則顧復之華袞之褒或出望想之外甄復之恩每下衆棄之中一則父母二則父母兄弟三人竝列朝籍前後所被罔非異數蚤夜相對呼嵩祝聖但願以一死報我殿下洪造之萬一而狺狺者伺其後固久矣臣顧影自危豈不欲高擧遠引以效古人色斯之義而感結生成之恩勉竭奔走之力遲回明時不忍便訣畢竟顚沛臣亦自料果然向者李命植之筵奏出而駭機於是乎迫矣筵話嚴祕雖不得其詳而擬望之銓臣至以此自引則當日命植之說可知其萬萬危怖人言罔極胡至於斯彼之藉而搆捏臣者專在於臣之論李秉鼎一款而臣於殿下代聽之初以翔雲事橫被秉鼎白地構陷冤憤所激不得不辨暴而以其陷臣一事觀之可知其心術危悖故遣辭之際仍及其平生行迹當時事實不過如斯秉鼎之與師翰爲仇嫉卽渠一邊事耳臣與諸賊聲氣面目逈若楚越臣何由聞而知之今之持臣者雖急於爲秉鼎報仇獨不念自歸於顚倒搆捏之科哉唐之盧杞卽李懷光之仇也陸贄嘗論杞而懷光作賊之後未聞以陸贄爲受嗾於懷光者也臣之疏在鞫獄四朔之前則何嘗一毫彷彿於言者之言哉彼不過綴拾宋翼彦鞫庭之招而臣於庚子疏中罄陳顚末今不待臣言之畢而想必記有於淵衷矣臣出入三司垂二十年所論列僅一人而屢遭毒鋒流離顚踣荏苒一紀之後心若虛舟事屬夢境而乃以風馬牛不相及之說架虛鑿空拖東引西直驅臣於罔測之地吁亦憯矣從今以往自分謝迹周行沒齒田間不意慈覆之天不忍終棄銀臺除名荐下夢外臣以首頓地不覺涕泗之被面聖恩愈隆縱感收簪之眷世路至艱益急下石之謀中夜怖畏寢夢屢驚今雖欲憑恃寵靈冒沒出膺毒螫之來捷於影響比如枯木生華僅葆殘春而一遇不仁之人動搖之摧殘之無復餘地竊恐上天雨露之澤亦無所施矣抑臣又有所慚痛欲死者臣之所遭在於前年八月晦日而四日之後緣臣父病請急而出始聞晦日賓筵有驚怖之言而臣則裒如充耳晏處職次此自有近密以來所未聞者臣雖顚死丘壑無人拯濟撫念身世寧不悼傷以何顔面更對當世士夫哉今臣滓穢之蹤不宜復汚朝端姓名三字不在東西仕籍則山樵水漁無適不宜名途一念已屬前生又何必呶呶較辯以效閭巷相鬨之習草草短疏字字腔血仰首鳴號於天地父母之前伏乞聖慈俯諒危苦之情特垂終始之恩亟命鐫削臣職俾臣得以優閒自在歌詠聖澤以終餘生不勝幸甚答曰省疏具悉爾其勿辭察職
정조 11년
丁未二月二十八日辰時上御誠正閣都承旨入侍時行都承旨李致中記事官金孝建李相璜金祖淳以次進伏訖上曰關東有何民弊乎致中曰蔘弊爲第一難支之端而矯捄之道前後道臣及繡衣皆爲陳聞而實無好道理矣上曰右副承旨入侍賤臣承命出與右副承旨洪檍追入進伏訖上曰箕伯入來乎檍曰今日呈肅單而不爲入來故俄者請罪矣命書傳敎曰聞已肅命使之入侍更聞初無入來之事而肅單之混呈不可無飭該監司推考通禮院官員拿問處之崇品重臣之出按藩任卽左遷也至於今番則除拜在於所遭之餘亦無異於外補外補寧有辭不赴之例乎另加催促斯速肅命命退諸臣以次出
정조 11년
丁未二月二十八日申時上御重熙堂禮房承旨入侍時右承旨徐鼎修假注書趙台榮記事官李相璜金祖淳檢校待敎李崑秀以次進伏訖上曰惠堂入侍出榻敎賤臣承命出與惠廳堂上徐有隣偕入進伏上曰新昌縣監南履範一司除署經出榻敎賤臣承命出分付上曰熙川郡守旣命拿來今日政作闕出代與否知來賤臣承命出回奏曰熙川旣非交代之郡故雖値拿來之命不爲作闕云矣上曰卽爲作窠今日政差出事分付賊臣承命出傳命書傳敎曰昨批悉布予意意謂卿待漏肅命尙稽幡然豈勝更遣史官申諭延佇之思須卽出仕用副至意事傳諭于左議政仍與偕入又命書別諭右議政兪彦鎬曰卿胄筵舊僚也與文衡朝夕予左右予予之結知於卿等者自有以焉枚卜于卿意豈亶然此時此任政須醎酸之適宜矧卿所存本稱端的仰成之地何憂乎承弼玆因傳諭之行先及簡畀之意卿其諒此待新伯到界上來肅命仍命退諸臣以次退出
정조 11년
丁未二月二十八日申時上御誠正閣召對入侍時參贊官洪檍侍讀官李羽晉檢討官李太亨閣臣李崑秀假注書李德鉉記事官李相璜金祖淳以次進伏訖上命進講羽晉等以次讀奏名臣錄韓琦傳訖上命陳文義羽晉曰韓琦之安撫西川全活流民至於一百九十餘萬蓋其措置有方生糓有道以致盡意賙賑而無匱乏之患矣然而人才不古措置非易苟求生穀之道無出於民無遊食野無曠土顧今歉荒溢目丙乙軫憂諸路之設賑方張飢民之望哺斯切所以區劃措置之方雖未知如何而第彼當賑之民非窮獨無依則乃遊食無賴之徒不止於飢歲之待哺未嘗以豐年而無之而外邑之賑資有限此輩之飢困無已以有限之資周無已之飢雖有智者亦何以善其後乎倘因寄命於賑政悉令戮力於南畝各自爲食俾有恒産則不但爲生穀之道實命於古聖王制民産之義矣伏願申戒守土之臣另思措置之策痛禁遊食之弊期有歸農之效焉上曰言甚好矣依爲之下番亦陳文義可也太亨曰古昔帝王之化民成俗也必以身先之伏願深留聖意焉上曰言甚好矣閣臣亦陳文義可也崑秀曰上下番已盡達矣上曰參贊官亦陳文義可也檍曰上下番已盡達臣無可達之辭矣羽晉曰繼講冊子纔以大學命下而取考本館日記則庚子進講時自御製序文始講而伊時諸講官所講冊以春坊冊子取用故皆有御製文矣至於今番遍考本館及芸閣冊子則只御覽冊一件外餘無序文之入刊者始講自止不可不一番稟定故敢此仰達矣上曰自大文當進講矣命書傳敎曰年前因避辭筵敎丁寧到今但當有除卽膺至於李秉鼎自是異於人者與之呶呶徒取惹鬧何其不思之甚同副承旨李鼎運牌招申飭察任此後更無敢追提往事又命書傳敎曰明日次對有命備堂中如有可以還差人今日草記啓下事言于廟堂又命書傳敎曰近聞有實恙大司成許遞前望單子入之待下批牌招察任命退諸臣以次退出
정조 11년
丁未二月二十八日初更上御重熙堂坐直承旨入侍時左副承旨李祖承假注書李德鉉記事官李崑秀金祖淳以次進伏訖上曰同副承旨牌招出榻敎命書傳敎曰大司成聞有實故許遞政官待明朝牌招開政待下批牌招察任同知館事有擧行事使之待開門來待命退承史以次退出
정조 11년
行都承旨李致中坐行左承旨李在學坐直右承旨徐鼎修坐左副承旨李祖承坐右副承旨洪檍坐同副承旨李鼎運坐直注書金孝建病一員未差假注書趙台榮仕李德鉉仕直事變假注書李益恢仕
정조 11년
傳于李鼎運曰大臣備局堂上引見
정조 11년
傳于李致中曰左副承旨入侍
정조 11년
傳于洪檍曰同副承旨入侍
정조 11년
以吏曹參議李集斗牌不進罷職傳旨傳于李致中曰許遞
정조 11년
有政吏批判書尹蓍東進參判李秉模進參議未差承旨李致中進啓曰大司成今當差出而擬望之人乏少承旨外任竝擬何如傳曰以在京無故人差出以尹師國爲大司成宋載經爲知經筵金鍾正爲判義禁洪良浩爲知春秋金憙爲繕工提調故判書李景祜贈領議政例兼左議政李在協考知經筵鄭好仁同經筵宋載經
정조 11년
兵批判書金履素進參判尹尙東入直進參議朴天衡病參知柳誼病承旨李在學進以李吉普爲僉知李期鵬爲內禁將金益彬爲宣傳官李瀷爲五衛將姜義性兪彦俊爲景福將吳文常爲都摠經歷洪龍壽鄭麟采李東燁爲武兼申大謙爲副護軍金憙爲副司直
정조 11년
事變假注書尹光顔奉命代以李益恢爲事變假注書
정조 11년
李在學啓曰事變假注書李益恢時無職名令該曹依例付軍職冠帶常仕何如傳曰允
정조 11년
以刑曹平山府殺獄罪人崔岳只獄案査啓傳于洪檍曰平山此獄以疑獄之體具淫獄之情䵝黯醜悖姦僞多端閱歲看詳迄未剖決若斷以疑獄也則崔女未必償命斷以淫獄也則朴女宜亟洩冤非無涇渭於其間遙度異於面稽且況前伯後伯跋辭逈殊雖欲一扶一抑奈此似疑似淫三讞於秋官再詢於大臣僉見各相矛盾無從以歸一最是領相議中遣使按問云云實合予衷雖年少資淺而抄登考閱首尾參聞檢校待敎李崑秀平山府按覈御史差下當日辭朝眼同會査捧招以來前後文案及收議竝封下一體齎去
정조 11년
李在學啓曰禁衛大將徐有大以本營習陣明日出去矣兼帶右捕將命召及大將牌傳令牌何以爲之乎敢稟傳曰仍佩往來
정조 11년
備忘記平安監司李命植下直長弓一張長箭一部片箭一部筒兒一箇賜給
정조 11년
徐鼎修以禮曹言啓曰因綾恩君具允明所啓大臣收議傳曰卿等亦如予意依大臣議施行仍令該曹往復大臣釐正儀註後具別單草記待下批載錄於通補及新編太學誌可也事命下矣文廟親行釋奠禮儀註及親行酌獻禮儀註議于大臣釐正草出故別單書入以備上裁之意敢啓傳曰知道
정조 11년
李鼎運以義禁府言啓曰京畿監司徐有防啓本據刑曹粘目內廣州前府尹柳焵移本府處之事允下矣柳焵今方待命卽爲拿囚之意敢啓傳曰知道
정조 11년
李鼎運以義禁府言啓曰保放罪人李晢還囚後捧口招之意敢啓傳曰知道
정조 11년
李鼎運以義禁府言啓曰時囚罪人李哲口招公事判付內爲先定配次決放功議區別減等今日內定配所草記事命下矣李晳七代祖廷馨扈聖原從功臣云功減一等忠淸道海美縣夢熊驛徒三年定配而以判付內辭意具罪目依例發遣府書吏押送配所何如傳曰允
정조 11년
李鼎運以義禁府言啓曰平安監司兪彦鎬査啓內三和府使李格爲先罷黜其罪狀令攸司稟處事啓下本府矣李格時在任所云依例發遣府書吏交代後拿來何如傳曰允
정조 11년
李在學以御營廳言啓曰本廳本牙兵姜福得城外獵雉之際得聞漢江越邊宣陵火巢外有虎患之報挺身越去邂逅逢着小虎一頭一砲緊中仍爲捉納故玆以封進木三疋布二疋依例施賞而渠是無料牙兵與元軍有異任自越江之罪特爲分揀之意敢啓傳曰知道
정조 11년
李在學以守禦廳言啓曰本廳左別將沈釋之身病沈重勢難察任今姑改差何如傳曰允
정조 11년
徐鼎修以成均館言啓曰本館捲堂草記批旨內此非如是之事則深夜屢瀆極爲未安昨日傳敎旣提君師二字且其敷說無非敎誨則在諸生道理雖非當着自己之事固當感戢不暇齋任處分亦出於不能董率鄕儒之致則居齋儒生寧有替引之端乎近來諸生拘於科臼文字太不曉義理分數擧措之如是乖宜實爲賢關之羞恥卿等忝居泮堂不能宣布朝家本意乃於夜漏將撤之時復有何以爲之草記卿等事尤萬萬駭然卿等爲先遞差同成均前望單子入之待下批牌招先進去後謝恩仍令今日以他儒生勸入後草記事命下矣臣等伏奉聖敎馳詣泮宮他儒生勸入後仍設朝食堂臣等則退去之意敢啓傳曰知道
정조 11년
禁府啓目廣州前府尹柳焵原情云云問目內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓依允
정조 11년
左議政李在協箚曰伏以臣於相職豈有一半分堪承之望而仰感恩數俯怵義分冒昧登筵愧汗浹背臣旣已膺命矣所兼金吾經筵春秋館及繕工監提調之任法不當仍帶乞令該曹照例遞改焉答曰省箚具悉卿懇所辭依施仍傳曰此批答遣史官傳諭于左議政
정조 11년
敎平安監司李命植書王若曰漢廷良二千石古難其人箕封餘四十州今屬之子玆撤八座卿月俾爲一路福星惟卿立朝老成經事鍊達夷險燥濕之不避夙著精白一心淸愼恬納之自持所貴寒素本色柳觀察之歷典南臬才長旬宣張益州之重荏西川民忘歲歉秉銓選而主京察甄別注措之稱平掌詞院而參廟謨文學政事之俱備惟前後殆遍於揚歷顧內外無間於重輕眷玆關西一區實爲海東重鎭浿[浿薩]之人物甚盛素稱繁華舊都遼瀋之疆土相連最是關防要地路織冠蓋實供億之難支山採蔘銀奈民庶之趨利矧今日遞易之太數想一方凋弊之多端蔀屋之生利益艱莫云前歲之稍稔勅庫之經費漸耗蓋由積年之因循苟非通敏鍊熟之才孰任整頓撫摩之責玆授卿以行平安道觀察使兼兵馬水軍節度使都巡察使管餉使平壤府尹卿其無替予訓克恢乃猷推前日灣尹之治須念武力之不競以昔年鎭菜之手宜先邊政之尙嚴惟承流宣化之方毋庸勉勵顧蘇殘祛弊之責庶副倚毗其餘稟裁自有成憲廉貪必察於長吏黜陟惟明疾苦先問於小民惠澤宜究專畀方面縱寬西顧之憂逖違重宸應結北望之戀行且召矣往其欽哉故玆敎示想宣知悉知製敎臣嚴思憲製進
정조 11년
丁未二月二十九日辰時上御誠正閣大臣備局堂上引見入侍時行左承旨李在學假注書趙台榮李德鉉記事官李相璜金祖淳左議政李在協左參贊金魯鎭行禮曹判書鄭昌聖行副司直徐有隣徐有寧兵曹判書金履素知敦寧徐有慶行副司直李柱國李敬懋漢城左尹徐有大吏曹參判李秉模行副司直金持默以次進伏訖在協曰臣非敢以大臣自居而迫於恩命旣登筵席敢此問候矣日氣不適此時聖體若何上曰一樣矣在協曰王大妃殿氣候若何上曰一樣矣在協曰惠慶宮氣候若何上曰一樣矣上曰予意已悉於前後傳諭而以今世道人心欲求坐鎭之人則捨卿其誰此時枚卜予意誠非偶然矣在協曰臣之今日出肅蓋緣辭章未蒙允許登筵陳懇庶幾體諒故冒沒入來矣臣之萬萬不稱已悉於辭疏而儱侗疎闊最居人下雖在百執事之末猶無堪當之望此實同朝之所共知也至於此任豈非千不近萬不似耶國之置相所關何如道德才猷尙矣無論而或有勤勞王事之人或有宣力四方之人前後居是職者皆有可取者存而臣則本無寸長立朝三十餘年無一半分效勞之事今乃苟然充數於此任則一世之人將以爲何如也文字拙訥不能仰格天聽別諭批旨徒辱恩寵惶隕震迫益無所措不得不更此仰陳而愧悚之極不能畢暴所懷特推天地生成之澤俯賜矜察收還誤恩是臣區區之至懇也上曰卿言過矣相職之重不必取於宣力四方卿雖曰本無才能予於卿有歎服者卿之向爲西銓也臨急除拜猝當大政而注擬之際毫無差錯已知卿之素有內蘊也卽此一事亦非人所難及處耶卿之初疏中歇後作相之語何其自謙之太過也在協曰歇後二字猶是雅稱臣則豈但以歇後言之也如臣無似濫叨此任顚沛之慮猶屬臣一己事而其於人心之不服公議之不與何哉臣之祈免實出於斷斷血忱惟願俯察而亟許焉上曰前右相枚卜之時予果言及於卿而今番則領相在家枚卜而卿名入於其中一世公議豈非大可見耶予之所取於卿者爲卿之不修邊幅不循例套也卿何爲例讓耶在協曰作相後五日出肅者前所未有臣豈爲循俗例讓之言乎上曰曾有一疏出肅者又有卽日出膺者卿之五日出肅何謂無例耶目今元輔調疴端揆在藩廟務多滯須爲次對可也在協曰縷縷陳懇終未蒙曲諒之恩尤不勝萬萬惶悶矣仍奏曰臣倉卒肅命不敢以大臣初筵別有所建白而請以嘗隨諸大臣後同聲仰請者略陳之昨冬以後主勢之孤危國事之岌嶪凜如一髮思之心寒而以下一行刀削公議則太咈將至於國不國人不人之域及夫匡運變出之後尤不可不亟除而殿下以萬萬不忍聞之下敎勒制群下蒼黃逬出景色遑遑此豈所望於聖明乎王法終不可屈輿憤終不可遏而聖人辭敎恐不宜如是過中繼自今深留聖意凡於辭令之間益加審愼使群下得以盡言區區之望也上曰當留意矣出擧條在協曰五九月喪變尙忍言哉慈敎誕宣之後群疑轉甚痛冤益切其所究覈之道靡不用極然後君讎可復臣心可定而殿下每以無的爲敎果有指的則何待究覈以其無的也故必欲究覈先自逆醫乳媼次次究覈則端緖庶或有可得之道亟允臺臣之請以洩神人之憤焉上曰前已悉諭矣出擧條在協曰賑政方張聖念冞勤凡所以賙窮息肩之政靡不用極賑穀則輒皆準許饑口則勿令減削至於大同停退又是無前惠澤德意所及孰敢不殫竭奉承而最是不設賑之邑農形雖或差間民勢必不懸殊若謂以非賑邑而小忽接濟之方則顑頷之憂殆無異於賑邑無論之次稍實邑必令詳察民勢計戶均糶所謂各廳及班戶別還一切嚴防俾無穀物不敷之患至若無土至窮之類隨時救急俾免顚連而爲守令者一或慢忽不待考績爲先狀聞論罪之意申飭諸道道臣何如上曰依爲之出擧條在協曰節使之回齎來彼咨中可答者爲三道一則奉上諭事也一則加賞也一則謝恩方物收受後折賞也依近例以前頭使行奉表稱謝之意令文任合撰一咨入送鳳城轉致北京而一起無方物謝表付諸今年節行之意分付於該曹及該院何如上曰依爲之出擧條昌聖曰各陵保軍煙戶雜役及兒弱無定數故陵寢所奉邑守令之欲爲査定陵官之紛紜頉報作一弊端不可不一番釐正矣臣意則京畿監司與守令及陵官互相往復爛漫商確後煙戶之役兒弱之數著爲定式以爲永久遵行之地何如上曰依爲之出擧條昌聖曰再昨年元陵位田因特敎以楊州驪州所在各營門各衙門屯田畓三十五結八十餘卜換劃以給而其中或免稅或未免稅云依各陵例盡爲免稅使陵軍便宜耕食之地何如上曰依爲之出擧條昌聖曰昌原儒生等上言以爲右相盧守愼家有孔夫子畫像其後孫次次傳奉於家中云而仍請營建影堂事體道理極爲䙝越不可不一番筵白故敢達矣上曰大臣之意何如在協曰臣之待罪禮判時曾已防塞而其所䙝越誠如重臣之言矣上曰可謂駭然矣闕里祠在於尼城耶昌聖曰然矣上曰使之奉安於闕里祠可也上謂有隣曰泮儒事誠駭然矣他儒生尙未勸入耶有隣曰姑無入來之人矣上曰近來儒生輒行朝廷事大臣臺閣之責無不替而行之日前領相及文衡亦以此事深以爲非而至於今番事尤爲駭然矣八道儒生各自陳疏之後畿儒又爲再疏如此則八道又將各爲再疏非但再疏亦必爲三疏四疏非徒事體之可駭其爲民邑之弊亦當如何也若欲陳疏則與館學儒生聯陳可也諸道儒生合而陳之亦可也不此之爲道道各陳寧有如許事乎究其本則在於太學回通故疏頭則停擧齋任則施罰在諸生有何引義之事而不顧空齋之體重遽爲捲堂之擧者豈不萬萬怪駭乎今之儒生專力於科臼文字全昧於義理分數故每有此等之事誠非細憂矣今番處分事件各異待士自待士國體自國體昨日同知館事之泛然草記亦是不善爲之事矣今日入侍卿宰皆有子弟須各入送于太學設行食堂而雖非生進亦以寄齋生入參可也承旨筵退後以此申飭於同知館事使之卽爲勸入而館堂之子弟亦令入參之意分付可也有隣曰昨年兩湖收租不啻大縮而今番湖沿又有三分一停退之命通計兩湖稅穀不及常年之一道船隻推移綽有餘裕裝發上納等節一準事目限擧行雖以木大同言之木邊皆爲純錢收捧比前稍歇亦令限內無遺畢納而如是筵稟知委之後若或視同例飭因循過限則當該守令依事目拿問嚴勘不飭道臣一體論責之意出擧條行會何如上曰依爲之出擧條上曰新箕伯尙無動靜耶在學曰昨日新箕伯送言於臣等以爲雖承嚴敎廟薦不可謂以外補自來處義決難出肅云矣上曰箕伯事誠未安矣飭敎已至經宿而謂以廟剡異於特補如是逡巡殆同自劃事體所在寧不寒心終莫能勉出下送則今日國綱一壞於前右相又一壞於此重臣到此予豈多諭平安監司李命植從重推考旣用外補之例何可遲滯辭朝嚴飭肅命仍令當日辭朝出傳敎上命書榻敎曰吏曹判書更爲牌招命退諸臣以次退出
정조 11년
丁未二月二十九日未時上御誠正閣同副承旨入侍時同副承旨李鼎運假注書李德鉉記事官李相璜金祖淳以次進伏訖上命書傳敎曰璿源譜略修正時跋文製述官大提學金鍾秀半孰馬一匹賜給御牒書寫官兼校正官知敦寧李澧本寺正李命勳竝加資提調趙璥李在簡金鍾正俱日淺兒馬一匹賜給主簿申宅和直長崔鵬海竝依例陞敍書寫忠義衛相當職除授今番旣不設廳書寫官盡員計士以下員役工匠等分等令該曹參考可據前例施賞又命書傳敎曰昨因別諭略及其時事想已聞悉且於職事有面諭者文衡明日上來事卽爲分付又命書傳敎曰一違似然飭敎之下再招不進事體所在誠極未安本館且有擧行事行大司成尹師國推孝此傳旨勿施更加申飭斯速行公仍令齋任儒生施罰後草記命書榻敎曰大司成更爲牌招命退承史以次退出
정조 11년
丁未二月二十九日未時上御誠正閣藥房提調持湯劑入侍平安監司同成均同爲入侍時行都承旨李致中假注書李德鉉記事官李相璜金祖淳藥房提調李在簡同成均鄭昌順吳載純平安監司李命植以次進伏訖上進服湯劑在簡曰朝晝異候聖體若何上曰一樣矣上命箕伯進前曰卿之出去可謂左遷何必辭避也命植曰臣遭人臣不敢聞之語臣何敢殫冠束帶復廁人類乎臣雖無狀職忝崇班一出一處四方觀之臣雖恩命所迫義分是愼不得不出膺是命而廉恥都喪矣一世之人將以爲何如亦豈不貽羞朝廷乎上曰過矣所遭今何更提卿之子頃以注書任使其爲人甚可愛矣卿雖出去卿之子在豈非好乎命植曰惟望體諒以遂生成之澤上曰過矣關西雖無不段弊端發賣之爲弊也久矣年前特敎申飭而不見其效反受其害此不可不深思革弊之方而且懲墨之政亦所當振此時西任非卿伊誰卿須下去勉勵爲之仍命退諸臣以次退出
정조 11년
行都承旨李致中坐行左承旨李在學坐右承旨徐鼎修坐左副承旨李祖承坐右副承旨洪檍坐直同副承旨李鼎運坐直注書金孝建病一員未差假注書趙台榮仕李德鉉仕直事變假注書李益恢仕
정조 11년
李致中啓曰副摠管李義行旣在闕中不爲肅謝直爲出去事甚未安推考警責何如傳曰允
정조 11년
李鼎運啓曰大司憲李度默掌令吳鵬南持平宋煥德牌招啓辭未下執義宋銓掌令閔彝顯持平李周顯俱在外監祭茶時之意敢啓傳曰知道
정조 11년
傳于洪檍曰禮房承旨馳詣宗廟景慕宮奉審摘奸以來
정조 11년
傳于李祖承曰禮房承旨入侍
정조 11년
李鼎運啓曰賑恤廳郞廳來言字恤考修正次請出矣敢啓傳曰知道
정조 11년
傳于李祖承曰漢城判尹來待
정조 11년
傳于李致中曰同副承旨與判尹入侍
정조 11년
李鼎運啓曰左邊捕盜大將李漢泰以御營中軍明日本營習陣出去矣所佩命召及大將牌傳令牌何以爲之敢稟傳曰仍佩往來
정조 11년
李鼎運以成均館言啓曰傳曰廷議士論本不相關觀於近日貌樣儒生行廊廟臺閣之事自此大臣臺臣將袖手無所猷爲豈但曰越俎而已爻象漸覺不佳予雖否德君師之位決不宜任渠徑情況於日前兩道疏擧提飭不啻丁寧而今日見畿儒疏本此是再擧尤係不當不可以遣辭拶逼之異於兩道儒生而一味寬恕此等處必須明賜處分可以正士趨尊朝廷不惟是也畿儒今又再擧外此七道安知無效尤如是則民邑又受困寧有如許事由前由後此疏不可例批京畿再疏儒生疏頭爲先停擧且以儒疏事例言之道道邑邑迭相來呈前所未有之事大抵致此紛紜專由太學之不能糾正太學齋任令泮長施以儒罰此後更以各道各邑分秩呈疏者太學無得許決於通文一體申飭事命下矣臣於昨夜馳詣泮宮今日新差兩齋任使之齋會後前齋任孟賢大施以儒罰仍揭罰目更以各道各邑之分秩呈疏者自太學無得許決於通文事亦爲申飭齋任之意敢啓傳曰知道
정조 11년
丁未二月三十日巳時上御誠正閣同副承旨與漢城判尹入侍時同副承旨李鼎運假注書李德鉉記事官李相璜金祖淳漢城判尹鄭昌順以次進伏訖昌順曰每式年成籍後江都件翌年春例自臣府郞官持往江都舊籍曝曬後竝與新籍藏置矣庚子癸卯式帳籍藏置時有待秋擧行之命蓋以災年貽弊故也且當歉歲依近例待秋擧行何如上曰依爲之出擧條命退承史以次退出
정조 11년
丁未二月三十日酉時上御重熙堂禮房承旨入侍時右承旨徐鼎修假注書李德鉉記事官李相璜金祖淳以次進伏訖上命書傳敎曰再明詣慶熙宮翌午行茶禮還宮該房知悉百官行禮置之隨駕官及軍兵依前爲之命退承史以次退出
정조 11년
行都承旨李致中坐行左承旨李在學坐右承旨徐鼎修坐左副承旨李祖承坐直右副承旨洪檍坐同副承旨李鼎運坐直注書金孝建病一員未差假注書趙台榮仕李德鉉仕直事變假注書李益恢仕
정조 11년
李致中啓曰判義禁金鍾正除拜後過三日不爲出肅依定式推考警責仍卽牌招察任何如傳曰允
정조 11년
李致中啓曰明日大駕詣慶熙宮後王大妃殿惠慶宮問安何承旨進去乎敢稟傳曰同副承旨進去
정조 11년
李在學啓曰西北別付料親臨試射每年春季朔初一日取稟事曾有定式矣今春季朔試射以何日爲之乎敢稟傳曰初十日爲之
정조 11년
李致中啓曰初二日國忌正日初三日動駕初四日初五日國忌齋戒正日相値視事頉稟之意敢啓傳曰知道
정조 11년
傳于李鼎運曰坐直承旨入侍
정조 11년
以京畿監司狀啓工曹判書金鍾秀病重不得上去事傳于李鼎運曰不必如是言病職務且無時急相妨之事親病之難於離捨亦因日前召命已聞知差待親病身病少間暫令上來登筵事回諭此狀啓還下送堂錄到今勢難遲待從近爲之事都堂知悉
정조 11년
傳于李鼎運曰未下直守令邊將皆令當日辭朝
정조 11년
李在學以都摠府言啓曰今三月初二日慶熙宮經宿動駕時侍衛不可不備員而摠管十員內都摠管金鍾正鄭好仁副摠管李義行俱有身病副摠管尹承烈受由在外寶劍及侍衛將不得備員身病在外人員合有變通之道令政院急速稟旨變通以在京無故人卽爲口傳差出以爲備員侍衛之地何如傳曰允
정조 11년
李鼎運啓曰因都摠府草記明日動駕時侍衛不可不備員而都摠管金鍾正鄭好仁副摠管李義行有身病副摠管尹承烈在外令本院稟旨變通事允下矣身病及在外人合有變通之道何以爲之敢稟傳曰許遞
정조 11년
有政吏批判書尹蓍東進參判李秉模式暇參議未差行都承旨李致中進以曺允大爲吏曹參議金持默爲右尹洪良浩爲分內局提調吳泰詹爲忠勳都事李義肅爲開寧縣監知敦寧李澧今加正憲宗簿正李命勳今加通政加資事承傳
정조 11년
兵批判書金履素病參判尹尙東病參議朴天衡入直進參知柳誼病行左承旨李在學進以黃昇源李集斗爲副司直李益恢爲副司正
정조 11년
兵曹口傳政事以李聖圭吳載純爲都摠管李宜老洪秀輔爲副摠管
정조 11년
傳于李鼎運曰懸頉及在外摠管許遞前望單子入之
정조 11년
摠管前望單子入之都摠管雲峯君杺副摠管任嵂落點
정조 11년
李鼎運以兵曹言啓曰今三月初二日大駕詣慶熙宮經宿時內外入直巡邏等事依時御所例擧行而忠翊衛忠壯衛等依前例勿爲入直事分付何如傳曰允
정조 11년
以兵曹侍衛節目傳于李鼎運曰扈衛軍官入直置之
정조 11년
李鼎運以訓鍊都監言啓曰今三月初二日慶熙宮經宿時依兵曹節目興化門元內入兩處入直軍二百名將官率領挾輦侍衛北一營馬兵五十名西營步軍五十名新營標下軍四十名各其將官率領赴陣解嚴後竝仍爲入直巡邏等節依例擧行而依定式崇義門則永肅門入直局出身二十二人除出局別將率領入直集賢門軍三十名內折半入直還宮後依前準數入直而竝待標信擧行之意敢啓傳曰知道局出身今番勿爲入番可也
정조 11년
李鼎運以御營廳言啓曰今此慶熙宮經宿時依兵曹草記內外入直及巡邏等事以時御所例擧行之意敢啓傳曰知道
정조 11년
李致中以宗簿寺言啓曰璿源譜略今已修整進上矣頒賜件依例收聚改張還給何如傳曰今番置之
정조 11년
李鼎運以內醫院言啓曰分提調洪良浩受由在外許遞其代令該曹口傳差出何如傳曰允
정조 11년
吏曹口傳政事以吳載純爲分內局提調
정조 11년
傳于李鼎運曰甘入夜霈然明日動駕時軍兵沾濕宜念設或止歇亦當泥濘明日以後値坐齋動駕退行於初八日此意卽爲分付俾勿等待
정조 11년
李在學以司僕寺言啓曰內乘李海愚御史軍官昨已啓下矣兩闕番次極其苟艱勢難仍帶往來而以御史軍官變通內乘之任事體殊涉未安啓請單子中改付標事分付該曹何如傳曰內乘改差口傳差出
정조 11년
兵曹口傳政事以任聖尹爲兼內乘
정조 11년
刑曹啓目粘泗川縣監金胤行係是朝官移義禁府何如啓傳于李鼎運曰依允勘律則當奪告身尤甚邑宰之一日曠官可悶此邑非罷拿則爲中下之窠迎送民無以息肩有難遲待置對後照律爲先改差必以有履歷剛明人令該曹口傳各別擇差待下批仍卽辭朝催促下送自有赴任狀啓無敢遲滯事仍令申飭
정조 11년
丁未三月初一日辰時上御重熙堂禮房承旨入侍時右承旨徐鼎修假注書李德鉉記事官李相璜金祖淳待敎尹行任以次進伏訖上命書榻敎曰政官牌招開政命退承史以次退出
정조 11년
丁未三月初一日酉時上御重熙堂坐直承旨入侍時左副承旨李祖承假注書李德鉉記事官李相璜金祖淳待敎尹行任以次進伏訖上曰留院公事入之賤臣承命出持入進伏訖上命書榻敎曰明日出宮門路以協陽門爲之命退承史以次退出
정조 11년
行都承旨李致中坐左承旨李祖承坐右承旨曺允大坐左副承旨李鼎運坐右副承旨李勉兢坐直同副承旨白師謹坐直注書金孝建病一員未差假注書趙台榮仕李德鉉仕直事變假注書李益恢仕
정조 11년
白師謹啓曰禁衛營將官來言今日本營軍兵日次私習云矣敢啓傳曰知道
정조 11년
白師謹啓曰御營廳將官來言今日本廳軍兵日次私習云矣敢啓傳曰知道
정조 11년
傳于李致中曰同副承旨入侍
정조 11년
李致中啓曰左承旨李在學今日不爲仕進卽爲牌招何如傳曰許遞
정조 11년
李致中啓曰吏曹假郞廳來言承旨有闕政事取稟傳曰前望單子入之待下批牌招察任
정조 11년
承旨前望單子入之沈有鎭落點
정조 11년
有政吏批判書尹蓍東進參判李秉模內閣進參議曺允大牌不進承旨李致中進以洪明浩爲大司諫以李濟萬爲執義以盧廷良爲司諫以沈銖崔守忱爲持平以金方行爲正言以嚴思允爲義禁府都事以任嵂爲喬桐府使
정조 11년
有政兵批判書金履素病參判尹尙東病參議朴天衡入直進參知柳誼病承旨李鼎運進副司直單李在學
정조 11년
吏曹口傳政事以沈能寬爲泗川縣監
정조 11년
傳于李致中曰左承旨右承旨俱聞有實病右副承旨聞有實故竝許遞前望單子入之待下批牌招察任
정조 11년
承旨前望單子入之曺允大李勉兢白師謹落點
정조 11년
兵曹口傳政事以徐鼎修爲副司直
정조 11년
李勉兢啓曰新除授承旨曺允大方在罷散中何以爲之敢稟傳曰敍用
정조 11년
傳于李祖承曰承旨李勉兢受書傳敎則現告可謂誤捧原傳旨付標
정조 11년
傳于李勉兢曰摠管前望單子入之
정조 11년
摠管前望單子入之副摠管申大謙落點
정조 11년
李致中啓曰未下直守令辭朝事命下矣開寧縣監李義肅諫院則旣已署經憲府則不得備員署經云除在外疏批未下外大司憲李度默卽爲牌招以爲署經之地何如傳曰允
정조 11년
李致中啓曰大司憲李度默牌不進推考傳旨今方捧入而開寧縣監李義肅諫院則已爲署經憲府則尙未備員署經云大司憲李度默更卽牌招以爲署經之地何如傳曰允
정조 11년
李致中啓曰大司憲李度默再牌不進推考傳旨今方捧入而開寧縣監李義肅憲府尙未署經云所當更請牌招而係是一日三牌何以爲之敢稟傳曰旣無別般情勢豈敢如是此啓辭勿施更爲牌招在外及未肅拜諸臺竝許遞仍卽備員署經
정조 11년
備忘記別提金必彦弓房司鑰差下
정조 11년
傳于李勉兢曰不過申飭年少之人似不諳前例定配罪人張錫胤放送
정조 11년
以開城留守民家失火事狀啓傳于李勉兢曰被燒民戶至於此多窮春失所極爲矜惻拔例賙恤仍卽結構奠接待畢安頓後形止狀聞事回諭
정조 11년
吏曹口傳政事以申載文爲南海縣監
정조 11년
白師謹以都摠府言啓曰今日入直內三廳武兼禁軍及軍兵等當爲中日習射而國忌相値不得爲之之意敢啓傳曰知道
정조 11년
白師謹以承文院言啓曰賜物事禮部回咨令文任撰出之意已爲筵達蒙允而大提學在外令弘文館提學藝文館提學相議撰出何如傳曰大提學雖在外家在不遠地使之撰進可也
정조 11년
白師謹以義禁府言啓曰定配罪人張錫胤放送事承傳啓下矣京畿楊州牧定配罪人張錫胤卽爲放送事分付該道道臣之意敢啓傳曰知道
정조 11년
丁未三月初二日午時上御重熙堂左副承旨入侍時左副承旨李祖承假注書趙台榮記事官李相璜金祖淳待敎尹行任以次進伏訖上曰領相所奏云何祖淳曰領相以爲臣之病勢連綿姑無出而視事之望雖有都堂錄從近爲之之命旣不能出仕則初非可論云矣上曰病狀比向者何如祖淳曰大勢則比昨似愈矣上曰下階迎之乎祖淳曰扶而出迎矣命退承史以次退出
정조 11년
丁未三月初二日午時上御熙政堂召對入侍時參贊官洪檍侍讀官李羽晉檢討官嚴思憲待敎尹行任假注書李德鉉記事官李相璜金祖淳以次進伏訖羽晉等以次讀奏名臣錄上命陳文義羽晉曰韓琦與歐陽脩相知最深嘗曰永叔相知無他琦以誠而已此一言可見琦之天資絶高處也蓋所貴於誠者不但朋友之間爲然人君御下必也推誠待物然後有上下相孚之美苟不以誠徒事其名則求言之擧雖勤昌言不至受民之政雖切實惠未究招賢雖摯賢者不來癉惡雖嚴惡者不懲傳曰不誠無物者此之謂也伏願深留聖意於誠之一字恒軫推誠之道期有務實之效焉上曰言甚好矣下番亦陳文義可也思憲曰韓琦言忠義之心人皆有之惟其執不固勉不力是以不及古人凡所以執之勉之不但於忠義爲然雖以聖學言之尤爲襯着緊切殿下以生知之聖安而行之臣何敢仰勉而伏願深留聖意精一執中舋舋勉勉造次斯須無少間斷期臻聖益聖之域焉上曰閣臣亦陳文義可也行任曰上下番已盡達矣上曰參贊官亦陳文義可也檍曰上下番已盡達臣無可達之事矣上命退諸臣以次退出
정조 11년
丁未三月初二日午時上御誠正閣同副承旨入侍時同副承旨李敏采假注書李德鉉記事官李相璜金祖淳以次進伏訖上命書傳敎曰政官牌招開政新除授臺諫待下批牌招署經命退承史以次退出
정조 11년
丁未三月初二日酉時上御重熙堂右副承旨入侍時右副承旨李勉兢假注書李德鉉記事官李相璜金祖淳以次進伏訖以慶尙監司金尙集狀啓南海縣監閔心爀爲先罷黜其罪狀令攸司稟處事上命書傳敎曰近以諸道賑邑守宰勤慢之何如賙救之何如無以一一諦知憧憧一念宵肝未弛分遣繡衣方欲考其實蹟矣際見嶺伯狀本閔心爀之罪可謂罔赦渠亦人耳寧忍染指於饑民口吻中物乎穀物之精麤相混饑口之壯弱幻報猶難免重典況此二次排巡初不設粥而醬藿米鹽暗地消融至有闕巡之擧兩等賑日擧行又甚無實云是可忍也孰不可忍也渠雖不堪慾火行此殘忍貪饕之政獨不畏朝令之至嚴乎且況本縣被災爲尤甚沿邑之最而所謂邑宰不法如此自此尤豈可一刻寬心分憂二字雖難責之於渠似此極無狀極無嚴之類若不置之重辟何以懲他守宰南海前縣令閔心爀亟令該府星火拿來嚴刑邊遠勿限年定配以謝嶺民仍令該道伯曉告民庶其代令該曹勿拘常格有聲績或有地步人口傳各別擇差待下批辭朝仍令待城門開給馬下送雖無是也猶慮爲然到今尤合反隅如心爀之無勢疲弁恣意犯法外此地處之稍稱盤締者安知無罪浮心爀乎大抵貪風莫近日若大懲創之擧政當其時此則雖不關於賑政適因不法守令事如是敷敎先令廟堂第各關飭諸道俾知先甲之令又命書傳敎曰昨見松留狀本失火民戶殆至十數有拔例賙救之命而又見畿伯狀本仁川之九戶漣川之卄戶被燒在於此時唉彼頷顑濱死之民又遭回祿之災皆將蕩析厥居言念及此殊甚矜惻道伯適在巡路別加顧助別加慰諭因又嚴飭邑宰俾卽斯速結構奠接畢安頓後形止狀聞事令廟堂分付其中漣川全召史渠以常賤女人衝冒烈燄拚棄性命救出舅姑魂魄因致焦爛幾死之境云蓬蓽之下有此行誼須有嘉奬之擧可聳一邑瞻聆優給藥物食物期於救活萬一致死枚擧狀聞事一體分付邑報道狀皆以救出魂魄爲言下語太未暢該道伯守令推考委折査問草記命退承史以次退出
정조 11년
行都承旨李致中坐左承旨李祖承坐右承旨曺允大坐左副承旨李鼎運坐直右副承旨李勉兢坐同副承旨白師謹坐直注書金孝建病一員未差假注書趙台榮仕李德鉉仕直事變假注書李益恢仕
정조 11년
傳于李致中曰軍士房承旨入侍提調持湯劑同爲入侍
정조 11년
以承旨房望傳于白師謹曰仍
정조 11년
有政吏批判書尹蓍東進參判李秉模進參議未差行都承旨李致中進以李集斗爲吏曹參議李命勳爲工曹參議姜忱爲校理宋銓爲宗簿正
정조 11년
兵批判書金履素病參判尹尙東病參議朴天衡入直進參知柳誼病同副承旨白師謹進以沈有鎭洪檍李命勳爲副司直
정조 11년
以大司諫洪明浩執義李濟萬持平沈銖牌不進罷職傳旨傳于白師謹曰只推
정조 11년
以平山按覈御史狀啓軍官李海愚尙不待令其罪狀令攸司稟處事傳于李鼎運曰內乘改差似已下去又或遲滯則不可無罪況啓下帶去者乎不必欲令攸司稟處爾其星火促現以拿以棍從便處之事回諭
정조 11년
李致中以吏曹言啓曰奉常寺正李師曾呈狀內矣身素患關隔之症近又添劇飮啖全却轉側須人以此病狀萬無供職之勢卽速入啓變通云今姑改差何如傳曰允
정조 11년
李鼎運以禁府言啓曰慶尙監司金尙集狀啓南海前縣令閔心爀亟令該府星火拿來嚴刑邊遠勿限年定配事命下矣閔心爀時在任所云依例發遣府書吏待交代拿來後擧行之意敢啓傳曰知道
정조 11년
丁未三月初三日卯時上御重熙堂左承旨入侍時左承旨李祖承假注書李德鉉記事官李相璜金祖淳待敎尹行任以次進伏訖上命均役廳堂上入侍賤臣承命出與徐有隣偕入進伏訖有隣曰壯勇衛廳需用以其不煩經費之故凡百莫能成樣而米條之東塗西抹尤爲苟艱揆以事面誠甚可悶本廳所管兩南軍作米留庫條中限四千石還分取耗每年趁稅船上納從便添載輸來以補支放之資恐合事宜故敢此仰達矣上曰依爲之出擧條上命書傳敎曰玉堂在外及未肅拜人竝許遞今日政差出又命書傳敎曰今因泮長越俸事聞之右相以前任箕伯事祿俸不得傳致云令該曹越俸人員書入又命書傳敎曰今番筵敎出於全保之意苟有知覺豈無怵畏之心而藉賣若前貽累愈甚侵虐貢市人尙可謂之國驕謬習所大愳者恐陷大戾渠家無操切之人旣經癸卯處分反肆近日跳踉此之任他雖欲保有貴主之家得乎不欲一一索言者意亦有在興恩副尉鄭在和爲先削職門外黜送此後當多歧探察其革心與否先令本家親屬知之又命書傳敎曰政官牌招開政又命書傳敎曰向因貢市人詢瘼事以從當處分爲敎矣近來飭禁每不遵守雖以今番現發事言之雖似零瑣犯禁則一也已受價混錄外各該堂上從重推考至於成均館取用之數若是夥然聞其事實雖非官長之所知一任下吏之作俑烏可無罪然溯考年條非一二泮長之不察當該大司成指名現告一竝越俸一等該吏令該曹嚴刑懲礪且以今番詢瘼時觀之貢人市人之全諱實狀蓋因直告則輒被逞憾故也無論宮房上司營門萬一有潛各逞憾之事此後詢瘼有懲羹之弊則是官長自犯欺隱之罪當隨現痛査直施不以實之律以此嚴飭此似小事復賊因越俸逞憤侵虐之擧豈非取鑑之一端乎初意今番若有該營之如前執頉校吏直欲重繩矣將此意亦竝嚴飭各司命退承史以次退出
정조 11년
丁未三月初三日未時上御誠正閣藥房提調持湯劑入侍時藥房提調李在簡右承旨曺允大假注書趙台榮記事官李相璜金祖淳以次進伏訖在簡奉進湯劑上進御訖上曰堂錄今當爲之大提學雖不參左相獨自爲之耶在簡曰大提學如不參坐則大臣不可獨當云矣上曰今番所捧嶺南蔘品何如耶在簡曰品數實不如前矣命提調先退上曰承旨所患何病允大曰素有脚部之病而近又猝發尙未快差矣上曰陞資未久遽經吏議誠壯矣允大曰陞資數月驟叨淸任方切悚懍之忱矣上曰同副承旨入侍出榻敎賤臣承命出與同副承旨白師謹偕入進伏上曰同副同姓中有曾經承旨人乎師謹曰故參贊白仁傑父子皆經承旨矣命師謹書傳敎曰左副右副換房命退承史以次退出
정조 11년
行都承旨李致中坐左承旨李祖承坐直右承旨曺允大坐直左副承旨李鼎運坐右副承旨李勉兢坐同副承旨白師謹坐注書金孝建仕一員未差假注書李德鉉仕直事變假注書李益恢仕
정조 11년
傳于白師謹曰禮房承旨馳詣元陵奉審摘奸局內諸陵一體奉審仍詣永祐園奉審以來
정조 11년
傳于曺允大曰奉審承旨入侍
정조 11년
兵曹禁衛中軍申大謙
정조 11년
李祖承以訓鍊都監言啓曰本局哨官尹範九受由下鄕身病甚重勢難登道改差何如傳曰允
정조 11년
丁未三月初四日辰時上御重熙堂左承旨入侍時左承旨李祖承記事官金孝建李相璜金祖淳原任直閣鄭東浚待敎尹行任以次進伏訖上曰畿甸民事何如東浚曰春窮轉深饑愁尤甚矣上曰抄饑無太略之歎否東浚曰從優抄饑矣上曰近日旱氣頗苦矣東浚曰日昨之雨雖不洽足於兩麥大爲關緊矣命書傳敎曰王大殿進御一錢五分重人蔘粟米飮前方中加人蔘五分自今日至明日煎入事榻前下敎命退諸臣以次出
정조 11년
丁未三月初四日酉時上御重熙堂奉審承旨入侍時左副承旨李鼎運假注書李德鉉記注官承膺祚記事官金祖淳以次進伏訖上曰奉審則皆無頉乎鼎運曰無頉矣上曰何如此之速耶鼎運曰出去時有下敎故緩緩來往而猶然矣上命賜鹿皮一令上曰今日午後積滯甚難强矣今雖少愈猶未快去殊可悶也命書榻敎曰不換金正氣散一貼日再煎以入仍命左承旨以代房往藥房監煎而煎後直爲詣閤命退承史以次退出
정조 11년
丁未三月初四日酉時上御重熙堂左承旨持湯劑入侍時左承旨李祖承假注書李德鉉記事官李相璜金祖淳以次進伏訖上曰水剌方進姑爲留置仍命賤臣曰守廳承旨往藥院一貼又爲煎入事分付可也命書傳敎曰當等庠製尙不設行云時任學敎授竝改差又命書榻敎曰惠慶宮進服加減歸脾湯十貼製入又命書榻敎曰進御交減蔘橘茶自今日停止命退承史以次退出
정조 11년
行都承旨李致中坐左承旨李祖承坐右承旨曺允大坐左副承旨李鼎運坐直右副承旨李勉兢坐同副承旨白師謹坐直注書金孝建病一員未差假注書李德鉉仕直事變假注書李益恢仕
정조 11년
白師謹啓曰明日常參經筵取稟傳曰停
정조 11년
白師謹啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 11년
白師謹啓曰大提學金鍾秀陳疏到院而家僮替呈旣有禁令且値齋日所當退却而咨文撰進事係緊急何以爲之敢稟傳曰原疏入之
정조 11년
李鼎運啓曰判府事徐命善李福源左議政李在協爲承候來待矣傳曰入侍
정조 11년
李鼎運啓曰藥房都提調洪樂性提調李在簡副提調李致中爲承候來待矣傳曰入侍
정조 11년
傳于白師謹曰懸頉摠管許遞前望單子入之
정조 11년
摠管前望單子入之都摠管李溎副摠管嚴思晩落點
정조 11년
傳于白師謹曰今聞平市官所奏穀價之騰翔如此都民艱食之患不可無矯捄之擧貧戶雖以發賣資活外此若非貢米何以遍沾令惠廳給貢時間間從貴上下期於泒及市廛如是之後市民亦無得操縱價本事亦令廟堂嚴飭該署
정조 11년
曺允大以都摠府言啓曰今日入直內三廳武兼禁軍及軍兵等當爲中日習射而國忌相値不得爲之之意敢啓傳曰知道
정조 11년
工曹判書金鍾秀疏曰伏以臣向於母病焦遑之中伏承傳敎下者有職事有面諭者明日上來之敎適値賤疾猝劇敢以奴狀申州及奉回諭辭旨優渥夐越常例至有差待少間登筵之敎臣惶恐感激不知所云此際適因北咨事有令文衡撰進之命臣何敢不卽日擧行而臣於文衡兼任便同已遞之狀業蒙天日之下燭然此猶未暇言念臣於十餘年前待罪藝苑撰進奏文意外事端橫生嘖言非常大臣旣陳革職之請朝家至煩謝過之使辱國之罪萬死猶輕至今追思惶汗浹背自玆以後謝迹文苑道理則然而緣臣操守不固間或冒沒承膺至於事關彼中文字終不敢爲復當計者不惟臣懲羹之地餘悸尙在而已堂堂淸朝不患無人則其在事面何可不戒前事或致後悔也哉成命之下奉行無路惶懍之極只俟重譴玆不得不猥入文字仰請處分而竊恐事係時急敢令家僮直呈伏乞聖明俯垂諒察亟命遞改臣三館之任廻授無故之人仍勘臣違命之罪俾朝命無至久稽私分得以少安焉答曰省疏具悉年久之事不必追提卿其勿辭撰進一兩日內上來登筵仍卽歸護
정조 11년
丁未三月初五日卯時上御誠正閣藥房三提調時原任大臣閣臣承候入侍時藥房都提調洪樂性提調李在簡副提調李致中判府事徐命善李福源金熤左議政李在協二直提學李秉模原任直閣徐鼎修直閣鄭大容待敎尹行任左副承旨李鼎運記事官金孝建李相璜金祖淳以次進伏訖命善等曰行素累日追慕過節致欠天和不勝焦迫卽今聖候諸節若何上曰以膈氣辛苦今則少愈矣樂性曰昨日湯劑兩次煎入而未得入診下情焦菀伏承少瘳之敎不任慶忭矣命善等曰年年今日國忌過費感慕之衷以失保嗇之方實爲悶迫矣樂性曰令醫官診察何如上曰惟醫官吳道炯徐命緯丁文壽等以次入診後退伏奏曰脈候左邊有沈遲之意似或有滯而然矣更爲進御正氣散似好矣命書榻敎曰進御不換金正氣散前方中減半夏一貼煎入又命書榻敎曰王大妃殿進御粟米飮依前方人蔘一錢五分重自明日煎入命書傳敎曰初七日皇壇行禮時齋宿處所以摛文院爲之出宮門路以協陽門爲之又命書榻敎曰初七日皇壇行禮時侍臣不可不備員在外及未肅拜人員竝許遞政官待明朝牌招開政差出待下批牌招察任又命書傳敎曰初七日皇壇節享受香後當詣奉審行禮令該曹知悉擧行致此享事前一日齋宿後行禮曾有先朝受敎定式近年行禮時皆遵用明日當齋宿以此知悉行禮時皇朝人忠臣子孫竝依享班入參事分付又命書傳敎曰明日齋宿時侍衛只入直磨鍊別雲劍外雲寶劍置之行禮時侍衛及雲寶劍依例磨鍊禁軍只入直擧行挾輦軍亦以金虎弘化門各五十名除出用之上曰惠堂入侍賤臣承命出與宣惠廳堂上徐有隣偕入進伏有隣曰狀勇衛廳料布支放今幾就緖不必更爲措處第念有軍兵則有試射有試射則必有施賞而賞格木條無路拮据湖南左右水營休番木中各五同關西別餉木遼軍木中各十同取用似合事宜故就議于領相則領相亦以爲各項支放旣不煩經費西南木條亦與戶惠廳有間依此區劃誠甚方便云矣大臣之意旣如此依此數取用之意分付何如上曰依爲之出擧條有隣曰宜嬪宮三年內元進排炭燒木及祭享條柴炬炭俱是不可闕者一依甲申例磨鍊進排之意分付本廳及該曹何如上曰以今經費有難如例爲之三年內元進排炭燒木自今減下祭享條亦令姑勿進排可也出擧條命退諸臣以次退出
정조 11년
行都承旨李致中齋宿左承旨李祖承齋宿右承旨曺允大齋直左副承旨李鼎運齋直右副承旨李勉兢齋宿同副承旨白師謹齋宿注書金孝建齋宿一員未差假注書李德鉉齋直事變假注書李益恢仕
정조 11년
上詣摛文院入堂內後奎章閣政院玉堂藥房口傳問安答曰知道
정조 11년
曺允大啓曰初七日大報壇節祭齋戒初八日動駕相値初九日昭寧園忌辰祭正日初十日抄啓文臣親試殿座相値視事頉稟之意敢啓傳曰知道
정조 11년
李鼎運啓曰初九日毓祥宮酌獻禮親祭祭文當爲製進藝文提學吳載純待開門牌招何如傳曰允
정조 11년
以咸鏡監司狀啓北兵使李漢豐上疏上送事傳于白師謹曰原疏句語中有涉禁令者原疏與狀啓還下送
정조 11년
分副摠管前望單子入之吳大益落點
정조 11년
摠管前望單子入之都摠管姜世晃副摠管李漢豐落點
정조 11년
以吏曹參議李集斗牌不進罷職傳旨傳于李勉兢曰只推
정조 11년
有政吏批判書尹蓍東進參判李秉模進參議李集斗牌招不進行都承旨李致中進以李聖圭爲大司憲徐有成爲大司諫徐秉德爲執義趙錫穆爲司諫金熙采爲持平韓商新爲正言申馥爲校理金復元爲奉常正沈樂洙爲中學敎授權裕爲南學敎授申馥爲西學敎授
정조 11년
兵批判書金履素侍衛進參判尹尙東病參議朴天衡病參知柳誼入直進右承旨曺允大進以南憲喆李濟萬李思祚盧廷良爲副護軍李度默林蓍喆洪明浩宋煥德李周顯沈銖申馥姜忱爲副司直金方行鄭晩錫爲副司果
정조 11년
以大司諫徐有成牌不進罷職傳旨傳于李鼎運曰只推
정조 11년
以京畿監司啓本李齊白上言査啓事傳于李鼎運曰以開國元勳及親王子夫人墳山有此至近處犯耕之擧聞甚驚駭原田畓令該曹給價卽爲陳廢仍令地方官種樹禁樵牧犯耕人不可無罪科亦令道伯査出嚴治如在久遠田又易主則科罪勿論自今定標官禁耕墾事令廟堂申飭該道
정조 11년
以平安監司啓本罪人韓允喆到配事傳于李鼎運曰纔經霈澤放送事分付
정조 11년
以京畿監司啓本罪人張錫胤放送事傳于李鼎運曰親試隔日所坐微眚敍用事分付